*Pielikums Nr.3*

*Konceptuālajam ziņojumam „ Par Sadarbības platformas “Demogrāfisko lietu centrs” priekšlikumiem ģimeņu ar bērniem atbalstam 2018. –2020. gadā”*

**3.4. 2018. gads – “Goda ģimenes gads” – simtgades pasākumu ietvaros organizēta plaša programma daudzbērnu ģimeņu godināšanai, lai stiprinātu ģimenes vērtību sabiedrībā**

Ģimenes loma laika gaitā ir mainījusies, tomēr tās nozīmīgums vienmēr ir atzīts par augstāko vērtību. Īpaši Latvijā, kurā vēsturiski ir veidojušās stipras un kuplas ģimenes. Ikviens, kas pētījis savu dzimtas koku, var pārliecināties, ka vēl pirms simts gadiem tradicionāli latviešu ģimenēs auga pieci, septiņi, desmit un pat vairāk bērnu.

Latviešu dižgari, kas likuši pamatus latviešu nacionālajai pašapziņai un veicinājuši Latvijas valstiskumu, paši auguši šādās lielās ģimenēs – šeit jāmin gan Krišjānis Barons, Krišjānis Valdemārs, Kārlis Skalbe, gan Jānis Čakste un Kārlis Ulmanis.

Valsts pamats ir cilvēki! Tādēļ šogad, atzīmējot Latvijas valsts 100gadi, jo svarīgāk ir atcerēties un godināt ģimenes, it īpaši kuplās ģimenes, kuras devušas un vēl dos būtisku ieguldījumu tautas un valsts turpinātībai cauri gadsimtiem.

Mūsu valsts jau realizē Goda ģimenes apliecību (3+ ģimenes kartes) programmu, kas ar katru brīdi vēršas plašumā piepulcējot arvien lielāku atbalstītāju skaitu, sniedzot īpašus atvieglojumus daudzbērnu ģimenēm. Šī valsts, sadarbībā ar uzņēmējiem veidotā, lojalitātes programma ir kļuvusi par plašāko no jebkura komersanta individuāli realizētajām lojalitātes programmām, to novērtējušas un izmanto jau vairāk, kā 20 000 Latvijas Goda ģimenes.

Atzīmējot Latvijas valsts dibināšanas gadadienu, tiek piedāvāts 2018. gadu izsludināt par “Goda ģimenes gadu”, kurā iecerēts godā celt Latvijas ģimenes - gan tās, kuras izaudzinājušas trīs vai vairāk bērnus un viņu atvases jau pieaugušas, gan tās, kuras šodien saspringtajā demogrāfiskajā situācijā sniedz savu sevišķo pienesumu, audzinot lielāku bērnu pulku - ir daudzbērnu jeb Goda ģimenes atbilstoši likumam, gan tās jaunās ģimenes, kuras tikko veidojas, nostiprinot savas attiecības laulībā un šobrīd vēl rūpējas par vienu, diviem bērniem, bet varētu piepulcēties Goda ģimeņu pulkam. Tādējādi Goda ģimenes gadā caurvijot Pagātnes – Tagadnes – Nākotnes dimensijas.

Stipra ģimene balstās stabilās attiecībās. Attiecības un to kvalitāte ļoti atkarīgas arī no sabiedrības, kurā pāris dzīvo. Tāpēc ir būtiski stiprināt laulības, ģimenes un bērnu kā vērtību uztveri sabiedrībā kopumā un atbildības apziņu katrā sabiedrības dalībniekā personīgi. Tad vairosies arī kuplu un krietnu ģimeņu skaits!

Veidojot Latviju par ģimenēm draudzīgāko valsti un uzsākot īstenot “Sabiedrības demogrāfiskās atveseļošanās programmu “Māras solis”, 2018. gads tiek izsludināts par “*Goda ģimenes gadu*”, Latvijas simtgadē organizējot plašu programmu Goda ģimeņu cildināšanai.

Mūsu, kā sabiedrības nākotne ir atkarīga no mūsu pašu bērniem, no viņu izaugsmes, krietnuma, labdabības, godprātības, prasmēm un protams arī skaita. Lai to pienācīgi nodrošinātu mums jādod savs nozīmīgs pienesums veltot savas rūpes un uzmanību bērniem.

Tāpēc arī Goda ģimenes gada moto - ***“Laiks bērniem*!**”, kas iedzīvināms gan katram personīgi, gan valstiski - šodien, rīt, svētkos un ikdienā.

“Goda ģimenes” gadam tiek izvirzīti sekojoši mērķi:

1. Godināt daudzbērnu ģimenes;
2. Veicināt sabiedrības izpratni par ģimenes lomu sabiedrības attīstībā;
3. Vairot sabiedrības pozitīvo attieksmi.

Atbildīgā institūcija par rīcības plāna detalizētas izstrādes koordināciju - VARAM.

2018. gadā plānots:

1. Organizēt augsta līmeņa starptautisku forumu – “Laiks bērniem! Ceļā uz ģimenei draudzīgāko sabiedrību

Foruma mērķis – izstrādāt ceļa karti ģimenes politikas attīstībai Latvijā un Eiropā, veicinot ģimenes kā vērtības apzināšanos sabiedrībā.

Foruma uzdevumi:

* Labās prakses apzināšana un pieredzes apmaiņa Latvijā un citās valstīs,
* Demogrāfiskās situācijas un ģimenes politikas problēmu apzināšana,
* Priekšlikumu izstrāde ģimenes atbalsta pasākumu nodrošināšanai nākotnē.

1. Organizēt daudzveidīgus pasākumus, informatīvi izglītojošu kampaņu “2018. – Latvijas Goda ģimenes gads”, lai veicinātu sabiedrības izpratni par ģimenes lomu un cildinātu daudzbērnu ģimenes - jo īpaši Latvijas simtgades pasākumu ietvaros.

Plānots nodrošināt ģimeņu līdzdalību:

* Daudzbērnu ģimeņu godināšanas pasākumos pašvaldībās,
* Sniedzot informāciju par Goda ģimenēm plašsaziņas līdzekļos,
* Ģimenes dienas, Mātes dienas u.c. ģimenisko un svinīgo pasākumu ietvaros,
* Latvijas 100gades svinību pasākumos.

1. Veicināt sabiedrības, NVO un pašvaldību līdzdalību un sniegt atbalstu iniciatīvām, veidojot ģimenei draudzīgu vidi - organizēt grantu konkursu NVO un pašvaldībām “2018. – Goda ģimenes gads”
2. Izstrādāt Latvijas Goda ģimeņu reģistru – nodrošinot aktuālas informācijas pieejamību kvalitatīvai pakalpojumu sniegšanai, kā arī pieejamo datu analīzei ģimeņu atbalsta politikas priekšlikumu izstrādei.

Goda ģimenes gada Rīcības plāna īstenošanai un koordinēšanai VARAM izveidot Vadības grupu, iekļaujot tajā VARAM, LM, KM, VRAA, SIF un PKC (DLC) pārstāvjus. Atbilstoši vadības grupā izstrādātajam detalizētam konceptam un pasākuma plānam Latvijas Goda ģimenes gada ieviešanai minētie pasākumi var tikt precizēti vai papildināti ar jauniem pasākumiem.

19.01.2018 12:24

700

D.Valte-Rancāne, 67082975

Dace.valte@pkc.mk.gov.lv